Departament d'Empresa i Ocupació
Vista la convocatòria de vaga formulada pels sindicats Comissió Obrera Nacional de Catalunya (CCOO) i Unió General dels Treballadors de Catalunya (UGT) en les empreses subcontractades d'Endesa i Red Eléctrica (registre d'entrada de 24 de novembre de 2014), que està prevista per als dies 5 i 9 de desembre de 2014, des de les 00.00 fins a les 24.00 hores, tant en l'horari laboral com en el servei de guàrdia fora de la jornada ordinària; i els dies 6, 7 i 8 de desembre de 2014, des de les 00.00 fins a les 24.00 hores, en el servei de guàrdia fora de la jornada ordinària, i que afecta tot el personal de les empreses subcontractades;
Atès que el servei de manteniment de la xarxa de transport i distribució d'energia elèctrica en alta, mitjana i baixa tensió, que presten les empreses del sector a les instal·lacions de les empreses subministradores d'energia elèctrica Endesa i Red Eléctrica, s'ha de considerar un servei essencial per a la comunitat, perquè garanteix el funcionament normal d'activitats industrials, comercials, de serveis, sanitàries o domèstiques, i una avaria o un accident a la xarxa de subministrament elèctric podria tenir repercussions greus per a la població, els béns o el medi ambient, i afectar drets constitucionalment protegits com són el dret a la vida i a la integritat física, el dret a la seguretat i a la preservació del medi ambient, entre d'altres, previstos als articles 15, 17 i 45 de la Constitució, respectivament, drets fonamentals que, en conjunt, prevalen respecte del dret de vaga que preveu l'article 28.2 de la Constitució;
Atès que l'afectació de la vaga suposaria un greu perjudici als usuaris i a la població en general ja que no quedarien cobertes ni ateses les avaries dels serveis essencials indicats al paràgraf anterior, l'autoritat governativa ha de dictar les mesures necessàries per garantir els serveis essencials, tenint en compte que aquesta restricció ha de ser justificada i proporcional amb l'exercici legítim del dret de vaga, reconegut a l'article 28.2 de la Constitució;
Atès que, d'acord amb el que s'ha exposat, caldrà actuar per fer front a qualsevol avaria greu que requereixi una actuació immediata, que afecti els drets essencials esmentats com són el dret a la vida i a la integritat física, el dret a la seguretat i a la preservació del medi ambient, entre d'altres, que impedeixi el subministrament d'energia elèctrica a la població; i tenint en compte les característiques de la vaga, la qual afecta a tot el sector a Catalunya, tot això fa que el criteri seguit per determinar els serveis mínims en les vagues d'empresa resulta ara insuficient per ser una vaga de sector que, a més, afecta les 24 hores dos dies laborals; és per això que cal determinar com a serveis mínims per als dies 5 i 9 de desembre de 2014 el 25% de la plantilla de les empreses en els torns de treball, i per a la guàrdia, fora dels torns de treball dels dies indicats, així com per a la guàrdia dels dies 6, 7 i 8 de desembre de 2014, es valora procedent el manteniment del servei de guàrdia equivalent al del cap de setmana;
Atès que s'ha dictat l'Ordre EMO/345/2014, de 26 de novembre; l'Ordre EMO/278/2014, de 4 de setembre, i l'Ordre EMO/284/2013, de 15 de novembre, per a vagues convocades en empreses d'aquest sector;
Atès que s'ha sol·licitat informe a la Direcció General d'Energia, Mines i Seguretat Industrial del Departament d'Empresa i Ocupació;
Atès que en tràmit d'audiència ambdues representacions han formulat les seves propostes de serveis mínims, tal com consta a l'acta de 26 de novembre de 2014;
Atès el que disposen l'article 28.2 de la Constitució; l'article 170.1.i) de l'Estatut d'autonomia de Catalunya; l'article 10.2 del Reial decret llei 17/1977, de 4 de març, i el Decret 120/1995, de 24 de març, de la Generalitat de Catalunya; i les sentències del Tribunal Constitucional 11/1981, de 8 d'abril; 26/1981, de 17 de juliol; 33/1981, de 5 de novembre; 51/1986, de 24 d'abril; 27/1989, de 3 de febrer; 43/1990, de 15 de març, i 122/1990 i 123/1990, de 2 de juliol,
La convocatòria de vaga formulada pels sindicats Comissió Obrera Nacional de Catalunya (CCOO) i Unió General dels Treballadors de Catalunya (UGT) en les empreses subcontractades d'Endesa i Red Eléctrica, que està prevista per als dies 5 i 9 de desembre de 2014, des de les 00.00 fins a les 24.00 hores, tant en l'horari laboral com en el servei de guàrdia fora de la jornada ordinària; i els dies 6, 7 i 8 de desembre de 2014, des de les 00.00 fins a les 24.00 hores, en el servei de guàrdia fora de la jornada ordinària, i que afecta tot el personal de les empreses subcontractades, s'entendrà condicionada al manteniment dels serveis essencials següents:
Per als dies 5 i 9 de desembre de 2014: el 25% de la plantilla de les empreses en els torns de treball, i per a la guàrdia, fora dels torns de treball, la mateixa dotació de guàrdia prevista en cap de setmana per fer front a les avaries urgents que requereixin intervenció immediata i que afectin els drets a la vida i a la integritat física, el dret a la seguretat i a la preservació del medi ambient.
Per als dies 6, 7 i 8 de desembre de 2014: s'haurà de garantir la mateixa dotació de guàrdia prevista en cap de setmana per fer front a les avaries urgents que requereixin intervenció immediata i que afectin els drets a la vida i a la integritat física, el dret a la seguretat i a la preservació del medi ambient.
Les empreses, escoltat el comitè de vaga, determinarà el personal estrictament necessari per al funcionament dels serveis mínims que estableix l'article anterior.
Aquests serveis mínims els prestarà, preferentment, si n'hi ha, el personal que no exerceixi el dret de vaga.
El cessament i les alteracions en el treball produïts pel personal necessari per al manteniment dels serveis mínims que determina l'article 1 seran considerats il·legals als efectes de l'article 16.1 del Reial decret llei 17/1977, de 4 de març, en relació amb l'article 54 del Reial decret legislatiu 1/1995, de 24 de març, pel qual s'aprova el Text refós de la Llei de l'Estatut dels treballadors.
Notifiqueu aquesta Ordre als interessats perquè es compleixi i trameteu-la al Diari Oficial de la Generalitat de Catalunya perquè es publiqui.
Barcelona, 2 de desembre de 2014